Papersnake/gushiwen huggingface dataset:
火泉纪
施钰（清代）

火燄山之麓，水石生于谷。遇旱水不枯，悬厓挂飞瀑。

源头有火泉，泉达火亦然。涓涓炎炎聚，赫濯但无烟。

燄或升数尺，风扇火铄石。石泐黝而坚，焦土磺气炙。

投木火猝高，烟起如焚膏。奚堪调鼎鼐，只可涤氄毛。

我闻温泉天下有，又知火泉世界无。夜光遍烛昼不熄，开台久已炫舆图。

五行本相生，亦有互相剋。水火既同居，偏成此奇特。

太极分两仪，天地定位之。山泽通其气，阴阳何差池。

古有甘泉赋，今见火泉窟。蕞尔一台阳，怪事书咄咄。

土宇厚版章，番界搜未得。尚有玲珑号玉山，晴明可望不可即。
送曹叔时归淮东
陈深（宋代）

羲农去我远，醇风日以浇。遗经秘幽旨，千载空寥寥。

濂洛导其源，百川始东朝。我生性颛蒙，望道弥坚高。

针砭无良友，穷居困烦嚣。东平曹叔子，妙年振英翘。

古心默相契，一语神情超。高堂奏绿绮，长空激商飙。

谭玄探要妙，力学锄虚骄。方期拾瑶草，归袂何飘飖。

淮水白浩浩，楚山青遥遥。相思意无尽，赠子一长谣。
偈颂五十一首
释大观（宋代）

春雨如膏，春云如鹤。
春草离离，春花灼灼。
骑声盖色兮何太乖张，毫忽不形兮填沟塞壑。
直往无前，犹欠一著。
秦望山二首
曾丰（宋代）

锐意秦皇初学仙，要和鸡犬也升天。
那知身与鲍俱臭，嬴氏炊寒不复烟。
新蝉
刘兼（唐代）

齐女屏帏失旧容，侍中冠冕有芳踪。翅翻晚鬓寻香露，

声引秋丝逐远风。旅馆听时髭欲白，戍楼闻处叶多红。

只知送恨添愁事，谁见凌霄羽蜕功。
题分类台湾诗醇
林耀亭（清代）

珠遗沧海赖君收，荟萃菁华遍五州。汐社风骚联一气，斐亭韵事继千秋。

焦桐定有知音赏，韫玉终当待价售。编纂尽成新卷帙，琳琅满纸豁吟眸。
长沙劝耕
真德秀（宋代）

田里工夫著得勤，翻锄须熟粪须均。
插秧更要当时节，趁取阳和三月春。
赐游小山并金海泛舟至广寒殿诗八首 其三 水帘洞
严嵩（明代）

玉龙喷水当幽洞，飞下青峦注碧池。池中金鲤闲游泳，圣泽长涵自不知。
春思三绝
洪咨夔（宋代）

细草荒烟古墓田，知经寒食几年天。
雪条花下翩翩纸，疑是曾分白打钱。
恭题常理斋老伯殉节诗 其二
彭冠（清代）

昔岭枝军驻，酋来美卧沟。中间十日暇，可为一身谋。

柴也心无径，求能义用矛。小徵儒者勇，手起落蛮头。
即事
张侃（宋代）

村烟四五水成湾，拍拍凫翁意自閒。秋雨不能回众绿，洗开霜色露寒山。
春日新浴
舒岳祥（宋代）

白发美青阳，新年试新浴。
小窗洁而明，板阁密以燠。
帘垂风绝蹊，汤暖云升屋。
探手酌温凉，微微浇背腹。
上盆頮吾面，下盆濯吾足。
初如马释鞿，渐觉蝉蜕壳。
周浃更融怡，味如书熟读。
澡身当去尘，洗心当脱俗。
湛然清净源，不遣生恶浊。
振衣聊出门，篝烟度修竹。
寿州十咏·白莲堂
宋祁（宋代）

堂皇敞而华，簷牙照池水。
钿叶矗新圑，玉莩粲繁蘤。
游鳞竟泼泼，幽石仍齿齿。
寄言采秋芳，何必涉江涘。
赋赠刘汉臣自廉阳纳妇归
何巩道（明代）

游子诗情海外殊，奚囊归日有珍珠。天涯白眼逢人看，马上红绡爱客扶。

学就银钩书蜀茧，教成金管唱吴歈。仙山记得胡麻饭，觉绕桃花第几株。
再赋羊羔酒
周必大（宋代）

日日茅柴帚扫愁，膻荤暂逐富儿游。
山中万足天美禄，賸作酒材供拍浮。
戏赠吴冯
皎然（唐代）

予读古人书，遂识古人面。不是识古人，邪正心自见。

贵义轻财求俗誉，一钱与人便骄倨。昨朝为火今为冰，

此道非君独抚膺。
答诚之见和
彭汝砺（宋代）

尘土相欺老病身，韶华似亦厌清贫。且须一饮城头晚，醉送莺花万里春。
端午侍母氏饮有怀二兄偶阅苏日高安唱和慨然
孙应时（宋代）

簿书束缚人，挥汗日亭午。
平生世念薄，问子何自苦。
佳辰相寻过，乐事稀可数。
拨置为亲寿，菖花糁盘黍。
欢言记时节，风俗自荆楚。
独嗟我常棣，不得同笑语。
杨梅应正熟，筀笋堪自煮。
对床负归约，枕流惭乃祖。
会当誓丘墓，畏出如畏虎。
莫作两苏公，空言终龃龉。
呈康职君谟
赵蕃（宋代）

高谭自可解人颐，何况携醪烹伏雌。
衰白无庸辨须发，困穷端只坐书诗。
西湖阅境君其访，南亩深耕我自期。
异日书来话畴昔，黄溪寺下雨昏时。
刘德修右史去国示所和从父东谿及杨子直诗走
楼钥（宋代）

无人为辨乐羊书，却向空山问草庐。
世上荣枯无定在，眼前毁誉竟何如。
寸心未彻九重上，百口仍行万里余。
只恐君王思旧学，便看飞诏促严徐。
黄山喜晴即事
叶秀发（宋代）

一春鸠妇不停鸣，远岫云归喜得晴。
水拍秧田钗股细，风吹麦陇浪纹轻。
天应怜我倦行役，山亦多情互送迎。
三十六峰如好客，相逢便觉眼增明。
题云石耕夫道院
易士达（宋代）

片云块石一耕夫，耕得情田数亩馀。
不用木金为耒耜，只将纸亩当菑畬。
塞茅心撤犹芟草，翻水文成若决渠。
三岁一番供贡籍，平时不用纳王租。
云门大师赞
释慧远（宋代）

倒著睦州破蒲鞵，辊雪峰烂球子。
鴆鸟飞空草不生，毒龙入水鱼皆死。
单提独掇验人关，逆顺双行绝往还。
遗烈尚余风凛凛，至今犹有一斑斑。
乙亥冬
彭秋宇（宋代）

祸乱方来苦不禁，此生谁料有如今。
四郊云扰旌旗影，诸阃风寒社稷心。
杞国有人忧凛凛，桃源无路入深深。
少陵野老怀忠愤，醉里攒眉强自吟。
赠曾文芝
黎崇宣（明代）

鸿才岂得久淹沉，国士何人为赏音。漫抱朱弦弹别鹤，閒调白羽落飞禽。

昂藏自是封侯骨，慷慨常悬报主心。宝剑十年犹未试，匣中夜夜作龙吟。
闻刘主事移疾将往苏门赋赠
汪琬（明代）

刘郎欲投效，去隐苏门山。区区青墨绶，弃擿如等闲。

苏门自昔多幽趣，曾是孙登长啸处。山色遥连盘谷云，竹声半落淇园雨。

秧苗参差槲叶齐，居人何减武陵溪。闭门自有飞花入，高枕常闻过鸟啼。

刘郎乞身真不恶，葛巾布袍差足乐。案上频钞《内景经》，炉中祇养长生药。

女能织帛男能耕，门生扶舁相随行。丈夫适意且如此，安用悠悠世上名。
桃源忆故人（初春）
赵长卿（宋代）

夜来一夜东风暖。春到桃腮柳眼。对景可堪肠断。强把愁眉展。

花期惹起归期念。前事从头忖遍。凝想水遥山远。空结相思怨。
禽言十咏·着新脱故
姚勉（宋代）

缲车欲动蚕春暮，水足秧青行白鹭。
着新脱故山禽呼，也似催白阔耕布。
着新脱故也自奇，阔耕阔布也自宜。
冬苗夏绢星火急，欲着无新耕亦饥。
不寝
邵雍（宋代）

闲坐更已深，就寝夜尚永。
殿转不成寐，却把前事省。
奠枕时昏昏，拥衾还耿耿。
西窗明月中，数叶芭蕉影。
荷露烹茶
弘历（清代）

平湖几里风香荷，荷花叶上露珠多。瓶罍收取供煮茗，山庄韵事真无过。

惠山竹垆仿易得，山僧但识寒泉脉。泉生於地露生天，霄壤宁堪较功德。

冬有雪水夏露珠，取之不尽仙浆腴。越瓯吴荚聊浇书，匪慕炼玉烧丹垆，金堇汉武何为乎。
曳杖
陆游（宋代）

曳杖寄彷徉，徐行转曲廊。
病知贪酒害，老悔爱花狂。
庭树云收影，帘旌雨浥香。
悠然有住处，物我两相忘。
偈三十五首
释祖珍（宋代）

岩谷相从始晏然，又携瓶锡应时缘。
奉川此去无多远，兴发何妨访戴船。
偕周笔峰买舟之吴门
马祜（清代）

绿杨吹雪满河干，烟水茫茫客路难。白舫乘风容我共，冰弦邀月为君弹。

山移断岸孤帆过，潮落空江二月寒。此去吴阊花正满，计程好向虎丘看。
挽武龙蹇巡检
阳枋（宋代）

叩户忆曾识，升期再寻找。
仙游诚绝往，俗虑苦劝襟。
菡萏晚犹好，荼蘑霜不侵。
思君望阡陇，远树白云深。
示全真元常
韦应物（唐代）

余辞郡符去，尔为外事牵。
宁知风雪夜，复此对床眠。
始话南池饮，更咏西楼篇。
无将一会易，岁月坐推迁。
得充国书报都中葺所居初成辄以自慰作一首寄
宋庠（宋代）

昔贵三公第，今营一畝居。
聊堪避燥湿，兼欲貯琴书。
兽窟犹思骋，鷦巢不愿馀。
长安穷僻地，吾亦爱吾庐。
挽分宁张少仙二首
徐元杰（宋代）

貌与心俱古，岁寒松桧苍。
学高眸炯月，吟苦鬓先霜。
能赋秋宾早，收功晚节香。
满门弓冶趣，有鹗待云翔。
王维桃花行
赵迪（明代）

扁舟閒棹武陵曲，落红万点春波绿。乘兴沿流去不穷，夹岸桃花夺人目。

山回溪转入渐深，萦纡几度隔云林。遥看林下人家影，近听村前鸡犬声。

恍然初入如人境，洞里烟萝白日静。兰径春深玉有烟，绮窗昼永花如锦。

惊闻客至复相呼，争迎置酒问何如。初从避地潜来此，自后因家成久居。

苦遭嬴氏行苛法，竟携妻子尘寰别。山中犹着秦衣冠，世上谁知晋年月。

世人那自见山青，青山一径通仙灵。遥连阆苑仙源杳，不见长安战血腥。

归来拟若携家往，祗今灵景知何向。翠壁红泉祗独寻，芝草琅玕应难想。

万壑千峰翠黛浮，多情长忆别来愁。回首空山不可问，惟见桃花逐水流。
首尾吟 其一三一
邵雍（宋代）

尧夫非是爱吟诗，诗是尧夫慎动时。枉道干名名亦失，怫民从欲欲还隳。

号为贤者能从善，名曰小人须饰非。大佞似忠非易辩，尧夫非是爱吟诗。
题钟元卿东皋读书处山水新图
刘崧（元代）

闻君筑室在东皋，十年读书心目劳。简编浩瀚照夜雪，歌声洒浙凌秋涛。

嗟哉古人不可作，行事心术照毫毛。桓公徒闻理盐筴，轮扁岂识粕与糟。

唐虞制作烂如日，昧者何以识夔皋。统传洙泗迨关洛，如绎独茧绝复缲。

厥今文胜道且熄，武弁侧目嗤蓬蒿。何如酣饮事歌舞，而不车马驰轻豪。

胡为俛促事澹泊，岂有至乐堪陶陶。飘吟一字至万卷，上薄文典旁风骚。

我时抱琴一来过，春色晴满城东濠。堂前綵服候甘旨，座上巍冠延俊髦。

感君同岁复同志，饫我至理如餔醪。我从前年返故里，投笔荷耒思遁逃。

昨观壁间画图好，此景可致车宜膏。慎毋布衣事献纳，恐有使者来旌旄。

古云识字忧患始，孰谓椎鲁非吾曹。山林便可谢尘滓，白云悠悠东望高。
仙诗
成公绥（魏晋）

盛年无几时，奄忽行欲老。那得赤松子，从学度世道。

西入华阴赤，求得神芝草。珠玉犹戴土，何惜千金宝。

但愿寿无穷，与君长相保。
挽熊仲贤监酒二首
彭龟年（宋代）

举世嗟浮薄，谁堪寄死生。
空余交友恨，不见急难情。
我昔为游子，公方作远征。
那知成永诀，洒泪闭佳城。
和钟郎中送朱先辈还京垂寄
徐铉（宋代）

分司洗马无人问，辞客殷勤辍棹歌。苍藓满庭行径小，

高梧临棹雨声多。春愁尽付千杯酒，乡思遥闻一曲歌。

且共胜游消永日，西冈风物近如何。
游寒岩钓矶
路德章（宋代）

竹里茅茨竹外溪，粼粼白石护渔矶。
想应日日来垂钓，石上蓑衣不带归。
代书寄郑二
唐庚（宋代）

别后定何似，此中难具陈。倦憎秋气湿，老怯晓烟辛。

沸议今方尔，归期觉愈伸。须烦三绝手，时复饷清新。
歸将
范成大（宋代）

輿不济兮中河，日欲暮兮情多。
子蘭橈兮蕙棹，願因子兮凌波。
眢壑兮以漁，周落兮以驅。
驪龙兮飞度，郊之麟兮去汝。
波河濆兮迷塗，黄流怒兮不可以桴。
目八極兮怅望，獨顧懷兮此都。
御右兮告病，鑾鈴兮靡騁。
河之水兮洋洋，不济此兮有命。
喜诸子所和诗盟歌俱有可采再用韵见意
钱时（宋代）

蛮触封疆日勍敌，金丹不疗膏肓疾。
抖擞风埃发诗骨，参差头角崭然出。
老夫所志在大雅，诸子政须勤帝籍。
三叹变风我心恻，箾韶忍受淫哇屈。
岂不见渭川千亩拂云长，前日手栽数寸碧。
苟得其养终巨世，勿玩流光生厌射。
世间浅者无远识，如兽系足鸟摧翼。
伯乐眼空冀北群，汤鼎坐吊淮南虱。
醉落魄·席上呈元素
苏轼（宋代）

分携如昨。人生到处萍飘泊。偶然相聚还离索。多病多愁，须信从来错。
尊前一笑休辞却。天涯同是伤沦落。故山犹负平生约。西望峨嵋，长羡归飞鹤。
苦牙动诗
舒岳祥（宋代）

身心自缚似芭蕉，安得凌风历九霄。
闲户人随春去老，倚阑花向雨中消。
病牙臲卼活书板，童顶羸垂倒药瓢。
善谑偶然成句子，丛谈聊以永今朝。
合欢诗
杨方（魏晋）

尔根深且固，余根浅且洿。移植艮无期，叹息将何如。
满江红·蒜山怀古
吴伟业（清代）

沽酒南徐，听夜雨、江声千尺。记当年、阿童东下，佛狸深入。白面当生成底用？萧郎裙屐偏轻敌。笑风流北府好谈兵，参军客。
人事改，寒云白。旧垒废，神鸦集。尽沙沉浪洗，断戈残戟。落日楼船鸣铁锁，西风吹尽王侯宅。任黄芦苦竹打寒潮，渔樵笛。
送宝相长老
释重顯（宋代）

奥域灵区存物外，独标台岭为绝概。
掩胜潜奇列作屏，堆青写碧深如黛。
彤霞暖影生岩壁，香桂茂阴笼藓石。
赤松子也浪虚闲，白道猷兮太轻掷。
曹溪有叟归其中，风從虎兮云從龙。
乘兴正值二三月，坐断还依千万峰。
花飞飞，日迟迟，清飚拂拂吹无时。
玲珑八面自回合，峭峻一方谁敢窥。
窥来须得干坤眼，照古腾今谓非间。
若能此去副全提，开发人天有何限。
杭州杂诗和林石田 其十一
汪元量（宋代）

此夕知何夕，游船杂战船。山河空百二，宫阙漫三千。

雨歇云垂地，潮平水接天。惜哉无祖逖，谁肯著先鞭。
和建王明远楼
史浩（宋代）

天阙移楼观，来供帝子亲。明光扶日域，远势接星津。

瑞霭常濛扶，清风每拂尘。图书惟左右，脂粉却参辰。

觅句多诗髓，开谈即道真。槐阴瞻五学，芸馥见三神。

雨露恩方渥，江山景倍新。愿言增万柱，寒士并栖身。
渔家傲·寄仲高
陆游（宋代）

东望山阴何处是？往来一万三千里。写得家书空满纸。流清泪，书回已是明年事。
寄语红桥桥下水，扁舟何日寻兄弟？行遍天涯真老矣。愁无寐，鬓丝几缕茶烟里。
鹧鸪天 香囊记
邵璨（明代）

一曲清歌酒一巡，梨园风月四时新。人生得意须行乐，只恐花时减却春。

今即古，假为真。从教感起座间人。传奇莫作寻常看，识义由来可立身。
勖子
章际治（清代）

丝毫不可假，微渐最宜防。毋友弗如已，为学但有常。

慰亲端品行，华国籍文章。我意言难尽，夜时心自商。
春日宴钦桃李园续太白之兴 其三
王渐逵（明代）

红白互相竞，芳菲亦自齐。春应怜隐僻，吾以慰幽栖。

太白文先著，渔郎醉后迷。徘徊日将暮，惆怅石桥西。
輓谢叠山
汤雷奋（宋代）

怀哉千古事，百炼不为柔。
汉祖尤封齿，殷臣不事周。
宁随文相国，真匹李潭州。
浩荡江相接，东西万古愁。
初冬早起寄梦得
白居易（唐代）

起戴乌纱帽，行披白布裘。炉温先暖酒，手冷未梳头。

早起烟霜白，初寒鸟雀愁。诗成遣谁和，还是寄苏州。
书苏道士江行图后
史弥宁（宋代）

叟也胸中天地宽，云烟衮衮出毫端。
如何万里经行处，不费晴窗半日看。
谒孝廉陈公绚墓
卢尧典（明代）

寂寂玄扃列古松，高冈若斧已成封。凭枝挂剑非无札，载笔争铭尚有邕。

梦去终教魂化蝶，泉中应比尔为龙。天怜伯道遗犹子，寒食馀钱岁自供。
乙亥老人生旦
陈文蔚（宋代）

儿愿岁岁登斯堂，再拜为亲扶寿觞。
近思去岁生日时，膝下罗列儿孙行。
更愿明年似今日，酒面菊花如意黄。
人间富贵谁不愿，儿只愿寿长且康。
田园薄有可衣食，但要作善思无疆。
生涯淡淡随分过，不逐势利常奔忙。
初非熊经慕仙术，自是日朋闲中长。
天赋清奇古容貌，精神矍铄筋骨强。
今朝拜酒祝亲意，不知何者堪比方。
欲将吾亲比松柏，松柏老不禁风霜。
欲将吾亲比龟鹤，龟龄鹤算终可量。
溪北柱石山峨峨，蟠根结据由洪荒。
家居山下不记年，永与山石同苍苍。
口技
林嗣环（清代）

京中有善口技者。会宾客大宴，于厅事之东北角，施八尺屏障，口技人坐屏障中，一桌、一椅、一扇、一抚尺而已。众宾团坐。少顷，但闻屏障中抚尺一下，满坐寂然，无敢哗者。

遥闻深巷中犬吠，便有妇人惊觉欠伸，其夫呓语。既而儿醒，大啼。夫亦醒。妇抚儿乳，儿含乳啼，妇拍而呜之。又一大儿醒，絮絮不止。当是时，妇手拍儿声，口中呜声，儿含乳啼声，大儿初醒声，夫叱大儿声，一时齐发，众妙毕备。满坐宾客无不伸颈，侧目，微笑，默叹，以为妙绝。

未几，夫齁声起，妇拍儿亦渐拍渐止。微闻有鼠作作索索，盆器倾侧，妇梦中咳嗽。宾客意少舒，稍稍正坐。

忽一人大呼：“火起”，夫起大呼，妇亦起大呼。两儿齐哭。俄而百千人大呼，百千儿哭，百千犬吠。中间力拉崩倒之声，火爆声，呼呼风声，百千齐作；又夹百千求救声，曳屋许许声，抢夺声，泼水声。凡所应有，无所不有。虽人有百手，手有百指，不能指其一端；人有百口，口有百舌，不能名其一处也。于是宾客无不变色离席，奋袖出臂，两股战战，几欲先走。

忽然抚尺一下，群响毕绝。撤屏视之，一人、一桌、一椅、一扇、一抚尺而已。
出门
姜特立（宋代）

出门谁与游，顾影恻我情。
赖有木居士，作伴山中行。
抵岭南呈绎堂先生
严如熤（清代）

戈船横海旧登坛，幕府相依尚素冠。丞相舍人容魏勃，将军门客愧任安。

曾怜誓墓情怀切，敢惮从戎道路难。铜柱即看铭越秀，蒲帆会许挂湘澜。
春日归泊阊门
楼锜（清代）

年年踪迹感漂蓬，冷落柴门烟雨中。燕子归来迷旧垒，桃花何处笑春风。
喜雨寄夏允中五绝 其二
刘基（明代）

隐隐轻雷不起风，濛濛密雨遍长空。枯根发秀新茎长，小草那知造化功。
赋得斜风细雨不须归
袁宏道（明代）

莫釐山上亭如盖，纽取蒲梢作衣带。丝烟细雨著罗窗，墨树浓山泻生绘。

农家閒记月毛生，贾舟怕见江猪拜。是处皆将笭箸行，谁家不得刀鲚卖。

云脚才封马迹山，轻雷忽过吴淞界。湖州万户入青煤，七十二峰如钱大。

餔糟一枕钓竿眠，不觉风波在船外。派派烟岚刺眼眉，折折云山锁心肺。

誓将白水洗缨尘，何用浮云生肌疥。为君屈指开元年，高冠大纛几人在。

一湾艇子一竿丝，不学成都先生卦。
双泉亭
李光（宋代）

甃石流沟汲愈新，秋无落叶旱无尘。他年莫忘痴顽老，曾是双泉旧主人。
直舍书怀二首 其二
唐庚（宋代）

个处本来冷，此时仍更清。拥炉成久坐，曳杖却徐行。

暝色侵书帙，秋阴入鼓声。悠然索马去，祗此是功程。
邢峦引俗谚
佚名（隋代）

耕则问田奴，绢则问织婢。
句
张夏（清代）

畴庸国邑开。
高侯画桑落洲望庐山
贡奎（元代）

楚江浩浩山磝磝，澹然粉墨凝冰绡。直峰横岭藏曲折，笔力巧冰疑镌雕。

高堂净如拭，坐觉风萧骚。暮云春树隐复见，人家半落沧洲遥。

中有隐者居，平生不受东林招。日夜千帆万柁过未已，谁肯拂袖同寂寥？

我爱高侯得天趣，所见历历穷秋毫。米家父子称好手，率意尚复遭讥嘲。

灵机直恐神鬼设，变态叵测鱼龙骄。玉峡飞孤泉，香炉障层霄。

自怜失脚行万里，微官羁系何由逃。焚香沽酒静相对，长日令人愁恨消。
常爱东坡去年花落在徐州对月酣歌美清夜今夜黄州见落花小院闭门风露下二诗因即其韵聊寄目前 其二
李之仪（宋代）

良宵明月为谁好，记得初来正合夜。城头火客喏不断，花上鹊栖惊欲下。

更深未觉单衣怯，风细只疑清露泻。漂流南北心已老，绵历间关身自亚。

伤心黄卷不相契，过眼青春难更借。那知交臂辄深扃，骤学问囚谁与谢。

家书杳邈隔重岭，客饭酸咸真传舍。慇勤儿女置只鲤，璀璨盘蔬胜木蔗。

定知何日遂能归，却忆今朝真可怕。解衣就枕已多三，喘咄多言翻自骂。
题荡云航二首 其一
黎遂球（明代）

列树如蒲驾小舠，枕流还爱结巢高。科头夜夜眠银汉，洗耳时时入翠涛。

寒玉万条共把钓，绿烟千顷任停篙。狂来拟沐咸池发，鼓枻谁能和楚骚。
赠潘守愚思质昆弟 其五
罗有高（清代）

结交乐昕暮，语默论深契。午夜供清茶，微言屑风桂。

妙处辄粲然，纵脱无根蒂。仰首望青霄，莫遣浮阴蔽。
忆旧游 申浦访雪，贞校书闻已玉容有主，赋此寄何诗孙
易顺鼎（清代）

向银缸唤酒，锦瑟裁诗，万感依前。绿叶成阴早，算寻春有例，又误樊川。

凌波旧鸾辞袜，湘梦悄难圆。负一镜芳悰，一镫茜影，一箭华年。

丁帘。隔春远，料嫁后云英，瘦损谁怜。寄语君翻慰，胜青琴吊月，紫玉埋烟。

闹红单舸何处，吹笛嫩凉天。听唱到吴娘，潇潇暮雨来系船。
霓裳中序第一 题迟庵师散花图
冯煦（清代）

绳床伫澹月。虚阁笼寒尘事阒。清暇更紬梵夹。正篸列乍疏，炉熏初爇。

明珰素袜。想步虚、声在瑶阙。诸天迥、缤纷队雨，款款上吟箧。

骚屑。烦襟难雪。愿授我，维摩半揭。拈花来证慧业。

别墅弹棋，小槛栖帢，华鬘吹一霎。有宝树、灵禽自答。

还凝望、东山重起，莫断世閒法。
次韵良佐歇心歌三首
陶梦桂（宋代）

随意栽培花几窠，梅坡安稳即銮坡。
土尊岂胜茅柴酒，法曲何如欸乃歌。
着意事无虚事有，快行时少坐时多。
闲身散诞休惊去，尘世光阴等刹那。
花心动
仇远（元代）

醒眼明霞，问染成、晴堤几分秋色。腻困未醒，欲语还羞，掩映雾笼烟幂。艳姿相亚柔枝妥，恁娇倚、西风无力。只疑是、彩云散影，误留仙魄。

不见芳卿信息。但晓沁嫣红，雨湿轻白。落日光中，窥影横塘，恰似试妆脉脉。芳心空有韶华想，忍拼与、清霜狼籍。雁声里、丹枫伴人泪滴。
客有为予言笋不可食食之令人瘦者戏作二绝为解嘲 其一
周紫芝（宋代）

庾郎三韭坐清贫，眼看将军肉十斤。会遣胸中有千亩，不妨人似沈休文。
寄常徵君
杜甫（唐代）

白水青山空复春，徵君晚节傍风尘。
楚妃堂上色殊众，海鹤阶前鸣向人。
万事纠纷犹绝粒，一官羁绊实藏身。
开州入夏知凉冷，不似云安毒热新。
越州歌二十首
汪元量（宋代）

年年宫柳好春光，百啭黄鹂绕建章。
冶杏夭桃红胜锦，牡丹屏里燕诸王。
次韵当阳沈知县送行
项安世（宋代）

尔行欲何之，触热官里去。
官今有何急，须尔不得住。
借问年几何，四十倏已暮。
前途更如此，所著真几屦。
明廷集夔襄，古乐偏韶頀。
独吹牛背笛，焉往不得牾。
但闻湘山好，藏室锁烟雾。
平生独往梦，恍惚至其处。
胡张骨已冷，学者半新故。
谁能用师说，九守立坚戌。
閒挂一青笠，往唤洞庭渡。
飞上祝融峰，晴云擘轻絮。
害贾平章
徐清叟（宋代）

扑面京画尘影华，杜鹃声底客思家。
久陪宰相堂中食，五拜夫人庙里花。
和气薰蒸由地主，孤根容易发天葩。
双壶走迸悭琼报，聊宁头纲六饼茶。
画蝉
戴叔伦（唐代）

饮露身何洁，吟风韵更长。斜阳千万树，无处避螳螂。
偈颂一百零二首
释绍昙（宋代）

山木阴阴，寒花浅深。
巢云鹤怨，挂月猿吟。
王维妙手画不得，神光徒自觅安心。
拟古诗二十首 其十六 拟生年不满百
弘历（清代）

百年人大限，如其寿者鲜。试问百岁人，定云多益善。

何为忧千百，戚戚眉莫展。劝汝展双眉，亲串咸在兹。

良辰复美景，品竹弹清丝。去者莫须忆，纵忆安能知。
京口江亭
周翼之（宋代）

不忍凭阑久，边愁随望生。
如何万马壮，不比一江横。
落日明金屿，高风撼铁城。
寒涛触沙渚，天意苦难平。
少年游
张耒（宋代）

含羞倚醉不成歌。纤手掩香罗。偎花映烛，偷传深意，酒思入横偎。
看朱成碧心迷乱，翻脉脉、敛双蛾。相见时稀隔别多。又春尽、奈愁何。
寄月岩黄高士
何梦桂（宋代）

有客扣松扃，重来问宿盟。青山尘世梦，玄鹤故人情。

柯烂棋犹在，垆寒药未成。鼎边无好句，惭愧谢弥明。
次韵李公择谢黄学士惠文潞公所送密云小团一
苏颂（宋代）

小团品外众茶魁，宅相分从宰相来。
南省同僚得传玩，朵颐终日味山雷。
再和
苏过（宋代）

吾君如汤仁，常为无灾惧。一夫恐不获，贸贸悲辑屦。

二斗东南忧，诏书走晨暮。陈陈发囷廪，粒食不待诉。

知公经纶手，故以民社付。汪然叔度陂，不见伟节怒。

德星所临次，民瘼消朽蠹。祝祠往无愧，飞雨来半路。

耕犁及二麦，浸灌休老圃。何人执笔书，为瑞非虚语。

应言颍川凤，未要猫相乳。益欣狱讼少，三尺略细故。

丞掾从歌呼，讴谣入章句。谢公未赋归，赤子犹待哺。
春半雨寒，牡丹殊无消息
杨万里（宋代）

今岁芳菲尽未忙，去年二月牡丹香。
寒暄不定春光晚，荣落俱迟花命长。
缯一雨朝晴炫野，又三四阵雨鸣廊。
綎红魏紫拳如蕨，而况姚家进御黄。
吾友张四居士为僧敢献善颂
谢枋得（宋代）

天台罗汉形模，也学丹霞划草。
少年大振宗风，好个五山长老。
病起述怀用杜工部韵
杨爵（明代）

春日悠悠病已痊，狱中再得数残年。天光远照来檐隙，良友频怜到卧边。

无似懒将闲帙展，有时还是抱愁眠。感怀骨肉应分念，百口悬悬心在燕。
湘中赠张逸人
黄滔（唐代）

羽衣零落帽欹斜，不自孤峰即海沙。曾为蜀山成寓迹，

又因湘水拟营家。鸣琴坐见燕鸿没，曳履吟忘野径赊。

更爱扁舟宿寒夜，独听风雨过芦花。
读项羽传二首 其二
释智圆（宋代）

发叹虞姬势已穷，乌江此夕丧英雄。当时若也知天命，佐汉应居第一功。
南乡子 自题洞庭看月图，敬用家大人韵
易顺鼎（清代）

洗出水都新。鱼地蟾天只一云。我料嫦娥居碧海，愁辛。

来觅英皇话夜分。

骚唱更微闻。万古灵均欲返魂。悔把龙宫青玉笛，收存。

吹得潇湘月满身。
水龙吟 白桃花
周翼椿（清代）

雨馀露井春生，飞琼夜剪瑶池雪。新妆照水，繁英如玉，几枝初发。

洗尽铅华，消除尘垢，望中幽洁。但芬芳未了，枝头杜宇，偏只是、啼声彻。

爱尔丰姿清绝。倚雕栏、不言堪悦。玉兰沁露，梨花带雨，风神终别。

烟净池塘，日长庭院，莺声乍歇。趁东风、试把琼枝摘取，绿窗陈设。
灵壁张氏园亭二首 其二
刘攽（宋代）

密竹换啼鸟，清池添放鱼。悬藤林下坐，响石洞中居。

兴趣自无尽，传闻那得虚。如何仲长子，刻意但成书。
浣溪沙 示莲女
喻撚（清代）

晓日当窗理绣丝。莫调金粉莫拈诗。倦馀聊倚碧梧枝。

道蕴才华妨静女，少君风范是良师。耽书休似阿娘痴。
和至卿叙述三首
王炎（宋代）

木偶漂漂无定踪，归来依旧叹途穷。
与君趋向元相似，涉世行藏略不同。
纵使寒松生涧底，也胜泽雉蓄樊中。
一丘一壑平生愿，他日俱为桑苧翁。
春色三首
项安世（宋代）

春风十九归桃李，白白红红得最多，
未抵垂杨春最惜，娇娇袅袅奈渠何。
同坰寄黄济川五首
吴则礼（宋代）

今年一尺雪，大盎想春沽。
乌帽有何好，青鞋绝世无。
老泓元有韵，瘦颍要时呼。
跛跛没伎俩，归来真老卢。
过周文显所居
赵蕃（宋代）

不谓于兹世，而能有若人。
藤萝为遮屋，图史漫娱身。
安邑谁为令，黔娄自守贫。
他时独行传，端可并麒麟。
散木高居图赠吴元璧
沈周（明代）

旧有茅堂依散木，挂冠于此寄高风。鹿柴山水新图里，蚁国功名昨梦中。

闭户著书今日始，拿舟问字远人通。黄州到了休重说，桑梓斜阳看醉翁。
双银杏歌
庞鸿书（清代）

霜林脱尽长风劲，老干凌空势特横。丛祠野岸俯寒潮，对立隐然君子正。

或云平仲乃古名，叶如鸭脚森高擎。肌理细密类文木，雕镌裁制最中程。

仰观有如双阙列，巨可蔽牛坚多节。肤皴石骨旁生瘿，枝蟠篆势力屈铁。

千年灵根逃斧柯，盘郁不啻藏岩阿。若非里社耆年慎护惜，定烦双忠灵爽为总呵。

松禅作图下笔迅，咫尺俨如耸百仞。寒林讵必仿李成，枯树应知伤庾信。

我来摩挲坐树侧，重披斯图三叹息。图今兴树屹相向，乔木依然令人轼。

君不见梁时七桧析作薪，星坛荒秽丛荆榛。又不见红豆山庄化尘坌，野田孤干无人问。

独留此树依寒塘，两虬挺角立不僵。栎社未邀匠石顾，岂有黄鹄来翱翔。

亦知材大古难用，磊砢犹应为世重。小山之招在何许，更拟作亭效楚颂。

举杯相酹仍留连，回看林杪生暮烟。息盦髯叟诗在手，我欲和之写向石之右。
酬唐起居前后见寄二首
顾况（唐代）

愁人空望国，惊鸟不归林。莫话弹冠事，谁知结袜心。

霜凋树吹断，土蚀剑痕深。欲作怀沙赋，明时耻自沉。

何处吊灵均，江边一老人。汉仪君已接，楚奏我空频。

直道其如命，平生不负神。自伤庚子日，鵩鸟上承尘。
万载县桥疏
释印肃（宋代）

万载洪机一发，直得耳聋眼瞎。
放身通济仁心，度尽微尘佛刹。
放英贤，须特达，
百亿龙天齐鉴察。大开宝藏施珠珍，
个裹无私一毫发。
入湖南界 其十二
邹浩（宋代）

赤脚蛮中新出来，湖南逢着尽银钗。虽然未得凌波样，已会人人着草鞋。
题会稽孙竹阁望梅亭
释道璨（宋代）

梅梁在屋东，梅溪在屋西。
举头东西望，古意入双眉。
彼溺犹已溺，彼饥犹已饥。
皇皇圣人心，万世同一机。
诚明与物欲，方寸分町畦。
火然而泉达，扩弃无边涯。
禹亦何人哉，勉之宜及时。
示儿子诩
苏籀（宋代）

属词更听三年后，为善须无一念乖。
孔里高高若崧岱，论思积习见岩崖。
岁初喜皇甫侍御至
严维（唐代）

湖上新正逢故人，情深应不笑家贫。

明朝别后门还掩，修竹千竿一老身。
梅花引 中州乐府
王特起（金朝）

山之麓。河之曲。一湾秀色盘虚谷。水溶溶。雨ㄨㄨ。有人行李，萧萧落叶中。人家篱落炊烟湿。天外云峰迷淡碧。野云昏。失前村。溪桥路滑，平沙没旧痕。丹枫下。潇湘夜。横披省见王维画。书无声。惨经营。何如幻我，清寒此道行。马头风急催行色。疑是山灵嫌俗客。钓鱼矶。绿蓑衣。有人坐弄，沧浪犹未归。
题刘子远宴坐画图楼
杨万里（宋代）

大年小景真儿戏，郭熙远山闲故纸。
东山一塔作毛锥，试点卢溪一溪水。
洒出楼前千万峰，一一奔腾入楼里。
金华仙翁强解事，攘我楼中新句子。
臧正卿示旧所唱酬秋字韵诗轴要季承同用韵赠
赵蕃（宋代）

平生人物论，自谓富阳秋。
满世多遗恨，相逢足破愁。
独怜金错罄，虚负木瓜投。
风节他年事，期君折槛游。
访薛道士不值
游九言（宋代）

三茅俯千山，杖藜山气佳。
来寻薛道士，空房锁烟霞。
微霜染红叶，晞露浥黄花。
舞逐西风去，湖水夕阳斜。
耕桑
陆游（宋代）

老病虽俱至，耕桑亦未迟。
儿童夸犊健，妇女闵蚕饥。
月落枭鸣夜，灯残鼠啮时。
但当寻熟睡，万事不须思。
别离情所钟十二章章四句送定叟弟之官严陵
张栻（宋代）

自昔谨交际，人情易因循。
敬始以念终，君子贵守身。
樊山
郭祥正（宋代）

汉室火符熄，群雄起纵横。两京荡为墟，万里无农耕。

曹操劫神荡，欲窃禅让名。吴蜀耻北面，鼎峙方战争。

杀人如鲙鱼，天地厌血腥。至今武昌邑，尚传吴主城。

长江吞八极，圆坛窥杳冥。想当禋郊时，志勇扫搀抢。

燔柴封玉牒，冠弁罗公卿。登山锡宴喜，日光烂旗旌。

宁知后嗣弱，壮业竟无成。空馀旧基址，千载未攲倾。

常时屡掩卷，每读涕泗盈。而况泊舟楫，披榛自径行。

霸图何所见，芳草与云平。晚浪淙石脚，犹疑兵甲声。
回心院·剔银灯
萧观音（宋代）

剔银灯，须知一样明。
偏是君来生彩晕，
对妾故作青荧荧。
剔银灯，待君行。
深居杂兴六首
林逋（宋代）

四壁垣衣钓具腥，已甘衡泌号沉冥。
伶伦近日无侯白，奴仆当时有卫青。
花月病怀看酒谱，云萝幽信寄茶经。
茅君使者萧闲甚，独理丛毛向户庭。
送谏官南迁
贯休（唐代）

危行危言者，从天落海涯。如斯为远客，始是好男儿。

瘴杂交州雨，犀揩马援碑。不知千万里，谁复识辛毗。
秋晚行山西道中
于谦（明代）

暮云收尽雨初晴，马首关山路几程。落日旌旗迎使节，西风鼓角动边城。

溪流清见行人影，霜信寒催过雁声。最喜田家生事足，村村笑语乐秋成。
金刚随机无尽颂 其四 能净业障分第十六
释印肃（宋代）

恶道自销镕，因明智慧通。久客还元舍，不离旧家风。
读史述 其二十五 王猛
魏学洢（明代）

景略敬仲匹，西北千群空。观其驭邓𦍑，大类隆准公。

古来草创业，善作期善终。敌棋难尽杀，须让东南风。

赌墅得胜著，残局收全功。方信敬仲奇，小白徒英雄。
题参政高公荒政碑
聂古柏（元代）

庐山插天千仞青，明公高节逾棱层。西江月冷秋无际，明公此心清彻底。

厌梁道上豺虎多，手搏不待弓与戈。前年魃虐遍南国，饥者以充僵者立。

洪州父老遮道傍，上书乞留涕泗滂。丰碑大字记荒政，要使遗爱如甘棠。

我来观风闻此语，未见仪容心已许。愿公从此召赴中书堂，早为四海苍生作霖雨。
赠黄格非
周必大（宋代）

诗社飘零二十年，春官老子复登仙。
豫章幸有横枝在，好觅鸾胶续断弦。
马谷山督部师挽诗 其二
张预（清代）

迷茫天意镇如斯，岂独沦亡事可悲。遗爱在人谁食报，狱辞书盗恐成疑。

归心未怯飞鸢堕，家法犹闻突骑驰。寂寞丹舆临发处，神鸦啼血绕灵旗。
病小减复作三首 其一
陆游（宋代）

一身真剩长，两月抱沉绵。吟作楚人语，耸成山字肩。

灾从季主卜，药欠宋清钱。弥老弥堪笑，藜羹且信缘。
观水
王令（宋代）

细如虾蚓足留连，大可蛟鲸出自然。
当使川流应到海，只今坎止亦成渊。
民忧不见尧咨日，地碍何由禹凿穿。
何惜卧龙无意思，不随云去雨春田。
贺钟鲤山参戎剿平小靖埔坪山寇
饶相（明代）

将军冒险跨征鞍，剑戟森严五月寒。肃肃貔貅罗万灶，悠悠旌旆度千峦。

指麾小靖虺蛇戮，净扫埔坪鱼鸟安。胜算袛今成伟绩，应标铜柱与人看。
上广东运副马少卿寿十口号 其六
曾丰（宋代）

侯星转作使臣星，驲传轺车得按行。天节前驱绣衣出，蒋山摇动大江清。
沁园春 九日虢县傅宅作朝真醮
丘处机（宋代）

晔晔重阳，秀气飘飘，廓周大千。正故庵交会，宾朋浩浩，青霄依约，鸿雁翩翩。

是处登高，衔杯逸兴，放旷犹如陆地仙。朝真会，赞金风淡荡，玉露新鲜。

黄花嫩蕊堪怜。散袅袅、清香满坐传。使众人得味，皆明至道，群莺无语，独王秋天。

艳杏妖桃，繁华春景、莫与迎霜敢斗坚。乘佳趣，对芳丛烂饮，一醉千年。
薄游
胡仲弓（宋代）

薄游归较晚，清气满丘园。
鸦噪盘林影，蛩声咽草根。
吟肠思茗碗，醉眼迫冰盆。
心迹两忘处，难同俗子论。
留题桐柏石道师妙声堂次曾史君韵
石延庆（宋代）

一派奔湍响迅雷，喷云翻雪绕琼台。
应通天上银潢路，准拟乘槎八月来。
同杨方叔游开宝上方有怀里中二三故人
韩维（宋代）

京都寡临观，兹地高且明。
仲科一来望，旷然写予情。
千载豪杰一，夷门荆棘生。
时平盛民物，华屋连飞甍。
长烟冒百里，下视色正青。
慨彼尘土间，扰扰何多营。
往车无徐驱，来马无停征。
顾惭托閒官，幸得游衍并。
念我同里人，三四不在行。
孔公老龙山，孙子令江城。
崔閒盎有粟，辛困冠无缨。
一回西南首，惨淡意莫平。
代送人赴召司农
朱淑真（宋代）

当年持节使，宽厚出诚心。
郡国承风远，朝廷注意深。
十行初下诏，四海望为霖。
几夜台星转，光侵九棘林。
泊舟姑苏
王安石（宋代）

朝游盘门东，暮出阊门西。
四顾茫无人，但见白日低。
荒林带昏烟，上有归鸟啼。
物皆得所托，而我无安栖。
宫词 其九十七
周彦质（宋代）

碧芦方沼水潺潺，叠石嵯峨翠霭间。不谓九重宫禁里，忽逢江国好溪山。
南浦
王十朋（宋代）

江淹送客伤心处，万里人从蜀道来。柳已三番见秋色，萧萧双鬓若何哉。
寄怀龚懒余秀才
尚镕（清代）

罡风不到罗浮巅，古梅雨洗增芳妍。身骑五羊弄明月，羡君曾作飞空仙。

君怀丹砂归探玄，我载清酒浮江船。客路相思不相见，梦魂时绕南云边。

我游天平山，上穿一线天。天风吹壑泻松影，枕石仰酌飞来泉。

恨不同踏吴山烟。去岁游金焦，俯窥万古蛟龙渊。

鲸波不动海山紫，餐霞欲拍洪崖肩。恨君不到京江前，携手顺流东下寻成连。

相如倦游返，重结诗酒缘。君虽戒痛饮，文笔犹如椽。

赏奇使我春风颠，与君同抱济物性无端。堕劫五百年，君寻赤松未能遇，我注青史知谁传。

各有严慈缺甘旨，那堪山水穷幽偏。黄鹤高楼空际悬，吐纳江汉澄秋鲜。

倚楼君既空吹月中笛，又向信州何处眠。泥污久已甘蠖屈，枳栖岂必忧鸾鞭。

君看牛蹄涔，安能生鲔鳣。不如渐山顶，饮渌神自全。

问云归去来，闭门共读《逍遥篇》。
用清秋鹤发翁韵赋小书 其二
马廷鸾（宋代）

月照窗炯炯，虫鸣室幽幽。策杖柴门晓，菰蒲半沼秋。
东湖枕上
徐瑞（宋代）

云边假息竹方床，天地诗翁一枕凉。杳杳磬声清入梦，上方老衲起烧香。
五君咏 其三 宗君思柔
方仁渊（清代）

宗子今时秀，才名满海虞。老骐终峻阪，雏凤已高梧。

对酒气愈壮，谈言心欲无。照人肝胆碧，坐老一醇儒。
次韵答何判簿见寄 其一
赵汸（元代）

红光犹在斗牛间，未斸龙泉岂遽还。金马玉堂随世换，清风明月几人閒。
门将军词
夏良胜（明代）

重门深深候人立，夜深掩面愁人识。机心却笑痴门神，白昼弯弧不相射。

今年守著屠沽儿，去岁浪说王谢宅。门衰门盛神不知，纸上功名殊费力。

我家破屋无何有，美士入门不见丑。今年错把糊上门，邻里儿童尽惊走。
禅颂三首 其三
王彧（宋代）

吾身非我底为情，说著尘劳特地惊。五九尽时山更好，涧泉云鸟自春声。
胡生画牛歌
张方平（宋代）

有儒落落何为者，策驴晓到吾门下。凤标高古气深淳，询之乃是陶唐民。

并汾形胜太行麓，西距潼关大河曲。春秋战国汉晋史，所书义勇雄侠士。

多出三晋与秦燕，古云气俗禀之然。我颅儒冠腰博带，躯干不如脑腑大。

曾游两河望王屋，不到并州心不足。喜君历历说其乡，引我心飞过太行。

因爱其乡爱其人，已重其人重其文。文比玉溪既高爽，诗比玉川仍清新。

胡君不但歌诗好，又工画笔名精妙。画牛百年鼻不乾，浙东独有戴巡官。

胡君不肯居戴后，自署名为画牛叟。忽摧两幅教余看，回首故园心恋恋。

我家一廛寄淮汭，往曾亲把枯犁尾。月下歌商叩牛角，雨里寻春坐牛背。

长来提剑事羁游，虚名役我荒西畴。见君画得牛如活，却忆烟蓑淮汭秋。

胡君胡君君贤者，画得信奇宜少画。勿令画价闻于人，掩君诗价兼文价。
题听秋轩
宋沂（元代）

憀慄夫何如？幽斋致虚极。相看数竿竹，更觉万籁寂。

颢景逾清旷，天宇弥寥泬。凉飔发金奏，繁露漙玉滴。

高梧庭鹤唳，衰蕙候虫唧。愿言凝耳韵，端居以游息。
忆瑶姬 题米楼高山流水图，即送归西泠
戴延介（清代）

独客遥岑。有半焦桐尾，千叠愁心。天高清籁寂，秪七条弦上，幽心愔愔。

瀑飞远涧，岫隐疏林，漏松风满襟。正峭然、听到声稀处，添了云深。

还暗数、岁序骎骎，叹国工老去，若个知音。词人今倦矣，怕一声弹指，旧梦难寻。

江湖鸥鹭，信沉沉，又山空木落。归去也、静掩柴扉伴鹤吟。
留题叶成父尚书山庵普光明堂
李弥逊（宋代）

三生调御潮音会，楼阁随方涌化城。
鸟树有声皆念法，云山多态总忘情。
禅翁自得逃禅乐，俗客犹沾避俗名。
但了心源秋月净。刹尘何地不光明。
绍兴淳熙分命馆职定撰十七首
佚名（隋代）

受命浦将，动高百王。
环宇大定，圣治平康。
有严陟配，宗祀明堂。
神保是格，申锡无疆。
颂证道歌·证道歌
释印肃（宋代）

方得名为观自在，豁达灵光非内外。
野桥村店混尘流，乞我一文充布袋。
蝗来
戴表元（宋代）

不晓苍苍者，生渠意若何。
移踪青穗尽，眩眼黑花多。
害惨阴机蜮，殃逾虫毒蛾。
秋霖幸痛快，一卷向沧波。
答莫季龙
林弼（明代）

羡子乘槎南海上，远从牛女问天津。殊方入贡梯航旧，上国归来冠盖新。

雒粤文风兴此日，鸡林诗价重行人。悬知江路频维楫，处处疏梅破小春。
除夕泊舟钓台
张吉（明代）

浟浟桐江水，赴壑靡归期。荡舟岁云莫，偶泊水之湄。

上有古钓台，下有樛木枝。披衣蹑危蹬，瞻礼子陵祠。

子陵不可见，子陵道可师。浩然抱江月，皎洁巢父姿。

清风濯九有，奚以勋业为。侃侃邹孟氏，论道宗宣尼。

圣之清与任，屈指尹及夷。寂寞千载后，遐踪谁克嗣。

先生与孔明，作配端不亏。屣脱浮荣日，鼎分危险时。

驱车值夷尹，倾盖复奚疑。白凤与青鸾，旷世互来仪。

孟氏不可作，孤吟聊自知。
+邢阕* 劝人改恶迁善
王处一（金朝）

欲躲灾凶。心喜颜红。把般般、万事休穷。当持净念，钦慕玄风。每乐真欢，搜真趣，悟真空。朗月当胸。照破邪踪。有云朋、霞侣相逢。同超法界，共返仙宫。礼大罗尊，诸天圣，玉虚宗。
同朴翁卧龙山
姜夔（宋代）

龙尾回平野，檐牙出翠微。
望山怜绿远，坐树觉春归。
草合平吴路，鸥忘霸越机。
午凉松影乱，白羽对禅衣。
云顶山
薛绍彭（宋代）

山压众峰首，寺占紫云顶。
西游金泉来，登山缓归轸。
昨暮下三峡，出谷已延颈。
山名高剑外，回首陋前岭。
跻攀困难到，赖此昼亦永。
巍巍石城出，步步松径引。
青霄屋万楹，下俯二川境。
玉垒连金雁，西轩列阡畛。
青城与岷峨，天际暮云隐。
少城白烟里，水墨澹微影。
江流一练带，不复辨渔庭。
东惭梓隘阙，右喜锦川迥。
磐陀石不转，枯卉弄芒颍。
四更月未出，蕙帐天风紧。
客行弊帤垢，到此凡虑屏。
暂时方外游，聊惬素心静。
明朝武江路，拘窘逐炎景。
得赵昌甫寄予及子遹诗
陆游（宋代）

去国双蓬鬓，还山一鹿车。
壮惭稽古浅，老悔养生疏。
俗态慵开眼，高吟独起予。
青灯对余子，并为问何如。
用一代不数人百年能几见为韵诗赋十章呈陈君
赵蕃（宋代）

少小耽文字，初非哲匠能。
空令为己学，老矣见何曾。
水调歌头（对月有感）
朱敦儒（宋代）

天宇著垂象，日月共回旋。因何明月，偏被指点古来传。浪语修成七宝，漫说霓裳九奏，阿姊最婵娟。愤激书青奏，伏愿听臣言。

诏六丁，驱狡兔，屏痴蟾。移根老桂，种在历历白榆边。深锁广寒宫殿，不许姮娥歌舞，按次守星躔。永使无亏缺，长对日团圆。
过宝应访达川不遇书其壁
释德洪（宋代）

屋老僧残湘水滨，丛林气象傲比邻。莫嫌川客贫彻骨，满院青春不借人。
听曲赠赵五老四首（太仓人。名淮，字长源，
程嘉燧（明代）

菊花閤里殷勤唱，芍药园中仔细闻。
此后但逢歌曲伴，何曾听罢不言君。
送郑户曹赋席上果得榧子
苏轼（宋代）

彼美玉山果，粲为金盘实。
瘴雾脱蛮溪，清樽奉佳客。
客行何以赠，一语当加璧。
祝君如此果，德膏以自泽。
驱攘三彭仇，已我心腹疾。
愿君如此木，凛凛傲霜雪。
斫为君倚几，滑净不容削。
物微兴不浅，此赠毋轻掷。
偈颂六十七首
释原妙（宋代）

禅不在参，道不须悟。
动转施为，三岳鼓舞。
孟八郎汉便恁麽去，争似西峰搬石运土。
口号（一作口号留别金陵诸公）
李白（唐代）

食出野田美，酒临远水倾。东流若未尽，应见别离情。
偈颂一百零二首
释慧远（宋代）

容路如天远，情忘道义深。
虚空无向背，何处觅家音。
阻浅境山夜坐
郭谏臣（明代）

百里彭城道，舟行滞浅沙。波涵珠斗动，树带绛河斜。

兴到杯浮白，更深烛吐花。归途已过半，潦倒忆京华。
仲威复枉粥字韵诗见属甚厚不可不答
赵蕃（宋代）

盛时无穷民，汉诏优廪粥。
迩来诏书行，亦赍帛与肉。
荐才职诸侯，因异驾徵卜。
共思急贤治，惟日有不足。
士生幸斯时，讵应隐岩谷。
盍出致吾君，尧舜其尔俗。
余孽何足云，况说故地复。
堂堂胡澹庵，夫子乃其族。
看君妙人物，门户真不辱。
必须长养成，明显待拭目。
而我本散堵，谬赋支离粟。
宜从力田科，邂逅赋取菽。
敢如陶渊明，归欤托松菊。
亦有父时书，续将教人读。
途中旅思二首
鲍溶（唐代）

喔喔鸡鸣晓，萧萧马辞枥。草草名利区，居人少于客。

生期三万日，童耄半虚掷。修短命半中，忧欢复相敌。

朝提黄金爵，暮造青松宅。来往日相悲，北邙田土窄。

峨峨西天岳，锦绣明翠壁。中有不死乡，千年无人迹。

心期周太子，下马拜虚碧。鹤驾如可从，他年执烟策。

星出方问宿，睡眼始朦胧。天光见地色，上路车幢幢。

时物既老大，众山何枯空。青冥见古柏，寥朗闻疏鸿。

独步天地间，无因为君忠。白毛寻人忧，生此头发中。

跃马非壮岁，报恩无高功。斯言化为火，日夜焚深衷。
阮郎归
佚名（宋代）

无心傍照台。
杂诗 其二
沈辽（宋代）

我昧明哲戒，置身在天涯。悯悯常畏人，岂异池中蛙。

吴山千万里，梦寐不到家。永怀故山乐，轻舟棹烟霞。
难易引
弘历（清代）

大难小易地戴天，始难成易坤终乾。一难众易君率臣，外难内易型家人。

正难偏易守四边，主难宾易酒醴筵。白难黑易丝染然，走难飞易鸟鼠山。

精难粗易徵心禅，行难言易九仞泉，守难创易郑公言。
十日翊国太师京山都尉集饮用前韵
严嵩（明代）

太师国戚俱尊宠，此日能同浊酒杯。节过重阳芳菊在，堂临西酒古槐开。

争誇座上金貂贵，莫问楼中玉漏催。更喜捲帘明月上，艳歌声里舞行回。
雨中出游夜归
陆游（宋代）

小雨南山路，今朝思出游。
难从子规请，宁遗竹鸡忧。
野店寒饶柿，烟津晚唤舟。
归来对灯火，未恨湿衣裘。
再游石台
梅均（宋代）

忆昔经行处，如今两见秋。
山川旧相识，泉石记曾游。
槐国未为守，醉乡先拜侯。
拥炉听僧话，忘却客中愁。
侠客行
黎景义（明代）

破产买骏马，扬鞭超紫尘。远游遍天下，吐气白虹新。

腰横三尺泉，所杀数千人。道逢王孙辈，不言赠万缗。

侧身揖孟尝，瞋目视春申。左手折虎尾，右手拔龙鳞。

荆卿徒偾事，聂政亦杀身。剧孟得虚名，郭解非绝伦。

独爱辟谷儿，椎车惊帝魂。运筹造炎汉，得报相韩恩。

亦有淮阴侯，滕公尝见珍。陟坛拜大将，一语定三秦。

少年裤下辱，老父圯上嗔。豪杰有深旨，区区宁足论。

白首未为老，无家不是贫。相如何落莫，消渴为文君。
阅武喜晴和厉寺正韵
游清夫（宋代）

阅武堂前宿雨晴，柳营刁斗五更鸣。
风生貔虎夸身健，日射旌旗照眼明。
管领春光三月暮，雕镌诗句十分清。
折冲樽俎今余事，自有胸中十万兵。
清风峡
赵鼎臣（宋代）

几被红尘误，潜欣玉宇开。主人贤若此，款待故人来。
同永叔子聪游嵩山赋十二题其一公路涧
梅尧臣（宋代）

我来袁公溪，断岸犹残垒。
僵柳远临湾，新蒲初出水。
行行古台近，两两惊禽起。
鸡犬何处闻，人家深坞里。
无俗念 暮秋
丘处机（宋代）

霜风荡扬，舞飘零、木叶斜飞阡陌。极目长郊凝望处。

衰菊斓斑犹坼。点点苍苔，漫漫朝露，渐结清霜白。

山川高下，尽成一片秋色。

潇潇万物摧残，凄凉天气，愁损征途客。水谷云根无可玩，独有苍苍松柏。

悟道真仙，忘机逸士，亘古同标格。欺寒压众，自来天地饶得。
送遐举解德清县章
毛滂（宋代）

吏最年来三再书，野梅官柳映归途。
不容车下牛将犊，犹说桑归雉领雏。
万里摩霄看鹄举，一城卧辙作儿呱。
东邻病骨谁料理，十驾相追肯少须。
次韵云扉讲师游南山有怀张外史旧游
袁华（明代）

昔陪张外史，蹑云上崔嵬。前登风篁岭，酌泉苍藓堆。

后度麦冈重，荒坟际蒿莱。陵谷嗟变迁，览兹良悲哉。

维时莫春初，鸟乳声喧豗。行循灵石涧，坐觅翻经台。

万竹森玉立，云扉绝纤埃。杨氏椒房亲，葬母此山隈。

想当全盛日，轩盖如云来。至今清壑亭，金铺照莓苔。

行觞藉草饮，蔬果杂樱梅。赖彼二三子，促席相延陪。

醉题素壁间，辞翰粲琼瑰。掩映房山咏，光怪烛九垓。

骑鲸上天去，化鹤何年回。二妙不可作，抚卷心孔哀。
和乐天洛下雪中宴集寄汴州李尚书
刘禹锡（唐代）

洛城无事足杯盘，风雪相和岁欲阑。树上因依见寒鸟，

坐中收拾尽闲官。笙歌要请频何爽，笑语忘机拙更欢。

遥想兔园今日会，琼林满眼映旂竿。
答洪文父问仁二首
钱时（宋代）

自心自过自知非，痛划根芽事眇微。
个裹工夫真切已，百年羁旅一朝归。
送刘谊先辈尉泾县
刘攽（宋代）

诏除芸阁吏，名属太常书。高第余无愧，同宗谁不如。

乡情欢赐服，寿酒庆安舆。正复秋风起，沧江厌脍鱼。
武昌澄道寺前溪上观鱼
钱时（宋代）

山溪清彻底，映日浮修鳞，
人间汤鼎烹，见此一掬春。
倚杖为欣然，长淮浩无垠。
寄语溪上翁，可以观吾仁。
六月二十二日雨 其二
唐之淳（明代）

茶熟诗成后，香烧睡起初。几回闻塞雨，何处得家书。

云拥门前岫，泉添井畔渠。渐看生意满，早晚食园蔬。
题养正图六十首 其二十 泣思直臣
弘历（清代）

层台俯洪波，酣饮乐乃泣。舍死无谔谔，纣亡在默默。

邑君尚忆忠，天王可远直。
徙舍蒙大成赐诗
陈与义（宋代）

南北东西共一尘，得坻随处可收身。
卜居赋就知谋拙，入宅诗成觉新诗。
三径蓬蒿犹恨浅，九流宾客未嫌贫。
不须更待高轩过，袖有珠玑已照邻。
感事
戴表元（宋代）

死生契阔强兄弟，南北分张友朋。
战国几人成汉鬼，劫灰今日信胡僧。
翰林身后诗千首，工部丘前米五升。
山路阴寒鱼雁绝，旧游何处寄椷藤。
愁坐
章甫（宋代）

俗物满前无好怀，可堪时序苦相催。
飞蚊扫迹夜方静，过雁传声寒已来。
多病不胜杯潋滟，远游只恐马虺隤。
书窗愁坐令人瘦，独上江楼日几回。
玉楼春
石孝友（宋代）

井花暖处新阳动。节物撩人添倥偬。寒齑冰齿晕轻澌，败絮粟倥慳短梦。

文章彻了成何用。闷拨炉灰窥饭瓮。寻思已得到春时，预把五穷连夜送。
小棘匝地掩胫挽衣步不得少纵
王履（宋代）

纵横攒丛如短莎，高低迎风摇翠波。
抠衣蹐步犹我柁，探幽欲急反蹉跎。
尔胡不去吴王宫里伴蓬科？又何不去洛阳城内埋铜驼？岂
来此山牵制畸人野客之经过？我生之余知几何，一到不再
从尔多。
傥或《考槃》为你，当和丁丁歌。
长至日上公献寿
李竦（唐代）

候晓金门辟，乘时玉历长。羽仪瞻上宰，云物丽初阳。

汉礼方传珮，尧年正捧觞。日行临观阙，帝锡洽珪璋。

盛美超三代，洪休降百祥。自怜朝末坐，空此咏无疆。
路过小姑山从湖口望大姑山
张印（清代）

放棹东南去，天寒岁向阑。子男同祀典，姊妹各名山。

白点涛头影，青浮雨后鬟。古今时俯仰，人事太间关。
予丁亥生壬寅年七十六留杭十二年
方回（元代）

吾生已是三分过，此地胡为一纪留。
万事无心偶然耳，久将身世付浮休。
寿朱约山八十韵
文天祥（宋代）

翠袖琼楼八十翁，平安晓宇看孤鸿。
五湖图里添彭祖，南极光孤约祝融。
日日青山醉春色，年年黄菊饱西风。
鹰扬但愿无施处，臣老婆娑一钓蓬。
虞美人 其二
方千里（宋代）

高楼远阁花飞遍。急雨捎池面。翛翛杨柳不知门。多少乱莺啼处、暮烟昏。

银钩小字题芳絮。宛转回文语。可怜单枕梦行云。肠断江南千里、未归人。
醉歌三首
仇远（元代）

清狂歌窈窕，微醉困瞢腾。
酒薄多疑水，官閒一似僧。
已知灯即火，不愿谷为陵。
百事俱能了，惟余饮未能。
偈颂七十六首
释子益（宋代）

日可冷，月可热众魔不能坏真说。
且作麽生是真说，屋头泉溜响无休，
砌下寒蛩声更切。
再读雪溪志诗 其三
许及之（宋代）

万古功名米一稊，此身只合把锄犁。可怜岁晚鄱江畔，再读前贤志雪溪。
句
江为（唐代）

吟登萧寺旃檀阁，醉倚王家玳瑁筵。（《题白鹿寺》）

远远瑁宗出白云，方圆随处性长存。（《水》，

见《吟窗杂录》）
雨吟
俞桂（宋代）

轻轻烟雾失楼台，雨暗吴山锁山开。
试与渔翁闲访问，落花几许泛溪来。
木芙蓉花下招客饮
白居易（唐代）

晚凉思饮两三杯，召得江头酒客来。

莫怕秋无伴醉物，水莲花尽木莲开。
辎车
曾极（宋代）

娅姹吴音今古同，宫妆袨服已成空。
雕文结角辎车巧，犹有梁陈宫掖风。
樊山
张耒（宋代）

黄叶疏林江上洲，西风角怨夕阳楼。
晚天紫翠凌空阔，只有樊山取意秋。
养志堂诗为襄阳吴传朋通判作
饶节（宋代）

我思古丈夫，出处各有意。上焉不作名，下亦岂为利。

周旋进退间，万世作凡例。吁嗟古人远，中夜辄三起。

老来得贤侯，气象无乃是。少年自挺立，学问造严秘。

笔端挟风雨，麈尾揠根柢。问之为谁欤，盛德有苗裔。

广陵之外孙，右司公之子。内师孟母贤，外交天下士。

渐磨薰蒸到，成此不凡器。年来贰襄阳，岂为山水计。

政以承母心，欲觐淮源隧。淮源日夜流，墓木已拱矣。

母来拜墓门，满下平生泪。回头语儿孙，更酹坟前地。

我怀三十年，一饭不忘此。惟诚通鬼神，志愿今乃遂。

儿身勉直道，无贻墓中愧。宁为颍封人，勿作鱼梁吏。

到官辟高堂，涓洁亦明丽。夜月进古几，春盘供早荠。

炉薰事禅寂，简物薄滋味。起居饮食安，其乐固泄泄。

母身自教子，子养母其志。要当并外家，十幅作图记。

大曾信知言，名堂书是事。更哦诸人诗，千古激彫敝。
寄书上人
陈尧佐（宋代）

阶前春色长苔斑，避俗常闻昼掩关。
一榻琴书双阙寺，片心泉石二林山。
江楼把酒云供望，松院支筇鹤对闲。
谁向风骚为消息，此身元在寂寥间。
别陈常簿埙五首
杜范（宋代）

古道湮不续，遗直声以彰。
良药见谓苦，不试徒有方。
岂其盖世名，可浣忧国肠。
视天方梦梦，令人歌慨慷。
梅花
陈与义（宋代）

一枝斜映佛前灯，春入铜壶夜不冰。
昔岁曾游大庾岭，今年聊作小乘僧。
挽李文昌 其一
许应龙（宋代）

颙颙德望重朝廷，况有胸中千万兵。蛮獠未擒宵旰虑，轺车一出笑谈平。

囊封力沮和戎议，制阃咸推料敌精。壮志未酬天不慭，空馀草木识威名。
狱中集古十六首　东岩同扉 其十六
韩邦奇（明代）

空名适自误，寡识冒天刑。应念投沙客，多愧鲁连生。

感此三叹息，泪满逐臣缨。白日在青天，为君前致辞。

我本草间人，幸遭圣明时。投躯寄天下，远为千载期。

一度浙江北，茫然使心悲。世路成奔峭，万姓危朝霜。

修蛇横洞庭，独坐伤激扬。六驳食猛虎，剪棘树兰芳。

献书入金阙，著论谈兴亡。浮云蔽紫闼，虹霓掩天光。

黄金消众口，青蝇遂成冤。其事竟不就，小节岂足言。

松柏本孤直，虬龙盘古根。瑶草寒不死，犹怀明主恩。
嘉兴县内池阁
方干（唐代）

指画应心成，周回气象清。床前沙鸟语，案下锦鳞惊。

细柳风吹旋，新荷露压倾。微芳缘岸落，迸笋入波生。

舴艋舟中醉，莓苔径上行。高人莫归去，此处胜蓬瀛。
和江中仲
王之道（宋代）

把读新诗忆旧家，深村羸犊短辕车。
年丰野老常携酒，客至幽禽自唤茶。
乱后所存惟五柳，老来无意约山花。
相逢何必曾相识，乘兴时来过此耶。
神弦歌十一首 其四 娇女诗
佚名（魏晋）

北游临河海，遥望中菰菱。芙蓉发盛华，渌水清且澄。

弦歌奏声发，仿佛有馀音。蹀躞越桥上，河水东西流。

上有神仙居，下有西流鱼。行不独自去，三三两两俱。
送李伯华使宁夏
皇甫汸（明代）

年来念尔劳王事，塞役冲寒两度违。雨露喜迎新使节，风尘愁见旧征衣。

春先豳谷花应发，腊尽函关雁不飞。到日从容登华岳，凭高一览汉京畿。
及甫坐上分题赋洗竹得百字
曹勋（宋代）

{果刂}竹有旧贯，剪伐未容测。
长身数竿足，丛薄徒累百。
稍令掩翳去，渐放修直色。
要知清明朝，恶者在所格。
玉蝴蝶花
施枢（宋代）

芳意深深掩绿苔，粉团香翅自裴回。
多应又怨春归早，化作飞花满树开。
春雨一篇呈纯甫贤僚县庠诸彦
强至（宋代）

漠漠阴常结，垂垂势未收。
润多宜土脉，落久验溪流。
与物知无间，於花似有雠。
少年车马客，惆怅为君游。
春日杂诗六首
张耒（宋代）

三月行复至，青春坐侵寻。
飞花去寂寂，新叶来骎骎。
白日照芳草，荒园乱鸣禽。
朱颜任自老，安事累吾心。
文德朝参退举觞觥于幕下归馆中颓然醉卧官曹
孔武仲（宋代）

朝罢千官卷舄行，袍衣犹带御前香。
偶倾天上流霞美，便忘壶中白日长。
丛竹娟娟帘绕碧，回风淅淅殿分凉。
翛然不与人间事，未信无何别有乡。
儿曾举酒为余寿冰以喜之
黄玠（元代）

我生之初日龙𧱓，我生之后在鹑咮。大郎善事心弗渝，为爷举酒称翁寿。

翁颜有喜儿亦欢，花插双髦舞斑袖。六彝共是宗庙器，宁我此郎非虎蜼。

百年门户乔木残，本根正赖枝叶茂。我今得尔我心安，愿尔有儿昌尔后。
代柬仲彝索酒
谢薖（宋代）

月色皎如许，其如无酒何。从君觅一斗，午夜泛金波。
同游栖真联句
石元规（宋代）

兴为栖真来，情因昔人动。
昔人道非孤，今人心乃共。
静有物外乐，甭无世间梦。
至论超形神，谈歌彻岩洞。
野色杂茶瓯，松声入琴弄。
未可赋归欤，更揭流霞瓮。
故仆射司马文正公挽词四首
张耒（宋代）

经济心犹壮，清羸疾易伤。
那知两楹奠，遽失万夫望。
家有诗书积，坟无金玉藏。
谁知幅巾敛，曾佩上公章。
杂诗 其三
刘攽（宋代）

樊迟请学稼，尼父已深愠。安知连城守，榷酤殿最问。

周公无彝酒，用是垂大训。愿得烹弘羊，耕织始安分。
游旷写亭有作
朱淑真（宋代）

旷写亭高四望中，楼台城郭正春风。笙歌富庶千门乐，市井喧哗百货通。

叠叠民居还瓦屋，纷纷游蝶乱花丛。凭栏忽念非吾土，目断白云心莫穷。
偈颂一百六十首
释宗杲（宋代）

正朝把笔，万事皆吉。
应时纳祜，庆无不宜。
若作世谛，流布平地，
吃交更在佛法，商量眉须随落。
癸未守岁
阳枋（宋代）

岁宜乡里守，杯共弟兄衔。
明日人相问，行年五十三。
吴先生祠
王十朋（宋代）

右军宅化空王寺，秘监家为羽士宫。惟有先生旧池馆，春风归在杏坛中。
病中述怀十首 其四
王绅（宋代）

端坐一室内，默参玄化机。玉宇正寥廓，金飙亦凄其。

寒暑互来正，晨兴聿授衣。人生百年中，谅非金石姿。

乃欲图不朽，弗修竟何为。齐侯马千驷，颜子恒抱饥。

孰知千载后，嗷嗷纷是非。
为潘序班伯时书渊明漉酒图
王恭（明代）

酒漉乌中不用篘，醉来身外更何求。黄花栗里秋光满，好是无心见督邮。
赠陈长史妓（本内宫人）
刘言史（唐代）

宝钿云和玉禁仙，深含媚靥袅朱弦。

春风不怕君王恨，引出幽花落外边。
宿九里潭
刘敞（宋代）

潭树老垂叶，荫兹千百寻。蛟潜伏遗剑，鱼跃应鸣琴。

远客何所羡，神渊涵净心。
十山歌呈太守胡平一 其五
杨万里（宋代）

后赵前丁两使君，群偷望见总星奔。后人却笑渠侬猛，仁及偷儿不及民。
河传（二之一）
贺铸（宋代）

华堂张燕。向尊前妙选，舞裙歌扇。彼美个人，的的风流心眼。恨寻芳来晚。

曲街灯火香尘散。犹约晨妆，一觇春风面。惆怅善和坊里，平桥南畔。小青楼、帘不卷。
晤连山令张羽皇率赠 其一
释今无（明代）

三年别我为官好，一度相寻春正深。乱后哀鸿方始集，对君真有太平心。
临江仙 秋苇
曹尔堪（清代）

独向清溪垂钓饵，残芦夹岸萧萧。西风吹紧任蓬飘。

枝摇怜弱骨，花袅怯宫腰。

不识芦中人在否，每称贫士知交。满江残雪覆平桥。

炊烟通一缕，夜夜宿渔舠。
殿庐次韵赵元考锦带花
刘挚（宋代）

锦花香浸碧琉璃，谁折芳丛下帝闱。横袅正疑豪客缆，双垂曾帝妇人衣。

长条卧蕊胜繁李，密叶攒英似紫薇。系取东风留节物，还家犹及醉春晖。
题梅花卷为顾御史赋
王汝玉（明代）

我家家在吴山住，路入梅花最深处。天空岁晚雪纷飞，绕屋寒香千万树。

花时日日醉花边，酒醒长吟花下眠。听到翠禽啼欲断，任教明月照青天。

自从游宦京华久，梦绕花前与花后。故山花发想依然，何逊才华已非旧。

霜台御史绣衣人，藏得横斜水面真。一幅齐纨裁皎雪，笔端浑是玉精神。

萧斋冻雨檐花落，纸帐夜寒灯影薄。恍然相对似还家，春信依稀生绿萼。

绿萼春生日渐多，故山归计尚蹉跎。玉堂日赐宫壸酒，其耐梅花似雪何。

何当便赴看花约，莫待江天吹晓角。诗成却向画中题，酒熟空思花下酌。
诗思十首
方回（元代）

杨刘昆体变，谁实擅元功。
万古推梅老，三辰仰醉翁。
穆修先汉笔，魏野盛唐风。
今日何人悟，江湖恸阮穷。
句 千秋节应制
陆坚（唐代）

风移覃土宇，云上浃群臣。
欲于旧州石桥作偶浯台以备游览先为五言
刘敞（宋代）

河决钜野溢，此时吾山平。百川会两泽，千里围孤城。

桑野就芜会，石桥尚峥嵘。往往有白鹤，飞来群悲鸣。

我欲览风土，因之省民耕。谁能同我乐，谁肯从我行。

楚人哀江南，倚沼而畦瀛。临高诵斯语，正复伤人情。

当筑十丈台，偶浯为之名。上可容宴豆，下堪列旆旌。

棹歌出中流，箫鼓会前楹。浮云来东山，落日隐北溟。

此乐或难忘，请公为我评。
自题渡海图 其二
余文仪（清代）

真成宦海任西东，回首萍踪一瞬中。十载含香闻三省，五年樵鹤肃双熊。

可能文字驱潜鳄，赖有精诚贯白虹。身入画图期共济，肯将华发负初衷。
水龙吟 其二 用瓢泉韵戏陈仁和兼简诸葛元亮，且督和词
辛弃疾（宋代）

被公惊倒瓢泉，倒流三峡词源泻。长安纸贵，流传一字，千金争舍。

割肉怀归，先生自笑，又何廉也。但衔杯莫问，人间岂有，如孺子、长贫者。

谁识稼轩心事，似风乎、舞雩之下。回头落日，苍茫万里，尘埃野马。

更想隆中，卧龙千尺，高吟才罢。倩何人与问，雷鸣瓦釜，甚黄钟哑。
再出东郊
缪公恩（清代）

芳园归几日，重适野人家。树树闻山鸟，村村见杏花。

溪痕新涨雨，草色渐藏沙。依旧东皋路，旋看易物华。
走笔再和凤凰山十韵酬良器解元兼呈文中宣德 其一
葛胜仲（宋代）

洞府桃花出汎泉，只容刘阮见飞仙。丛条叠颖嫌逋客，好去人间莫浪传。
天意吟
邵雍（宋代）

人能言语自能窥，天意无言人莫欺。
莫道无言便无事，殆非流俗所能知。
读书呈几复二首
黄庭坚（宋代）

得君真似指南车，杖策方图问燕居。
吾欲忘言观道妙，六经俱是不完书。
以“长歌意无极，好为老夫听”为韵奉别沔鄂亲友十首 其一
姜夔（宋代）

滔滔沔鄂留，有腼三宿桑。持钵了白日，事贱丸蛣蜣。

念当去石友，烟席凌江湘。为君试歌商，歌短意则长。
荷花
陈宓（宋代）

亭亭张翠盖，面面睹晨妆。
玉鉴三千匣，金钗十二行。
雨添骊水浴，月解月宫裳。
对此谁能赋，端须铁石肠。
奉寄黄任道
王令（宋代）

蒿莱日日没幽居，时得新诗亦自娱。
为有远怀希稷高，或时飞梦见唐虞。
久谙末俗难谋道，益厌庸儿妄问儒。
绝笔断弦无意寄，笑将远目睨清虚。